Gjavâ a un popul la sô lenghe: chel al è l’inizi de balcanizazion
Lant daûr a ce che al à fat il Venit aromai cuasi un an indaûr, ancje il Friûl intes setemanis che a vignaran al varà il so referendum pe indipendence. Une iniziative che (tocje dîlu) e à tancj limits e cualchi ambiguitât, soredut dal pont di viste tecnic parcè che no si capìs ben ni cui che al podarà votâ online ni cemût. E chest par une idee di partecipazion popolâr al è za un mieç faliment, parcè che une rivendicazion di cheste fate e varès di jessi vierte a ducj, se si vûl fâ capî pardabon che si trate di une pulsion autentiche.
Dut câs, di là des considerazions sui imprescj e lis modalitâts de cuistion, a falin chei che a considerin chest apontament e cheste dibisugne pandude di une part dal popul furlan come une robe che no à nissun rilêf politic. La impuartance di un teme no sta dome tai numars de int che cheste consultazion e cjaparà dentri: il fat vêr che al è che la azion di int che doprant formis di partecipazion (virtuâls trop che si vul, ma vuê il mont al passe dut pai trois de informatiche) e pant il marum viers di chei che no garantissin il benstâ de int, il disvilup de lôr tiere e la identitât dal lôr popul no si pues dome considerâ un mateç separatist. Al è un fat che la Politiche vere, se a ’nd è ancjemò in circolazion, no varès di snobâ, ma anzit di cirî di capî par dâ rispuestis a un malstâ che al è cetant plui penç di chel che si viôt. E che al à inte pierdite de autonomie, de identitât, de fonde dal nestri jessi comunitât un dai plui grancj problemis, no dome a nivel simbolic. Ancje parcè che intant la Italie e je dute invuluçade su “le riforme istituzionali”, che a fasin vignî il mal de urtie dome a pensâ, e çampe e drete a somein dome impegnadis a tetâ aes mamelis di une Rome che però e à simpri mancul lat di dâur di supâ.
Intun Friûl dulà che lis aziendis a sierin une daûr chê altre il probleme si incuadre ancje cun altris voi. Cjalìn a cualchidune des plui grandis cuistions dai ultins mês, i scandui Cospalat e Latterie Friulane e la cuistion dai Ogm: parcè àno fat cussì pore? Parcè che i furlans a viodin menaçade la stesse lidrîs dal lôr patrimoni alimentâr che a imagjinin leât a fil dopli cul teritori. La identitât no je dome fate di cjacaris, par nô e je ancje un fatôr economic. E al è cussì par ducj i paîs di Europe dulà che popui cun caratars autonims a son sot Stâts che ju àn ocupâts secui indaûr. Par esempli Catalogne e Scozie, che di autonomie a ’nd àn fin parsore i cjavei, no ritegnin dut câs rispietade la lôr identitât de Spagne e dal Ream Unît. E i scozês a Setembar a disaran sì o no ae indipendence di Londre. Il Paîs Basc, la Corsiche, il Gales e lis Flandris ur vignaran subite daûr: ma in nissun di chescj puescj si berle, come che si è fat in Friûl, al pericul di une “balcanizazion” de Europe.
Autorevulis vôs, soredut de çampe nostrane, a àn sostignût che pandi la idee indipendentiste al puartarès il Friûl a une derive balcaniche, cun int pronte a cjapâ sù lis sclopis e a scombati par une ideologjie anacronistiche. Jo o soi apene stât in Kosovo a viodi cui miei voi ce che la balcanizazion vere e proprie e à produsût 15 agns indaûr: o ai vût maniere di fevelâ sedi cu la popolazion di Prishtine e Prizren che cui soldâts de Kfor che a son ancjemò li a garantî la sigurece di chê minorance (i serps) che îr e fruçave la identitât dai albanês. O ai capît fevelant cu la int che li, come in Bosnie, la “balcanizazion” no jere un probleme fint tant che la Jugoslavie e rapresentave ducj. Sot di Tito si saveve che i serps a comandavin ma il sisteme di podê al lassave spazi aes autonomiis teritoriâls par gjestî sul teritori dut ce che nol jere difese militâr e ordin public. Il Kosovo al jere une provincie autonome che e veve dirits linguistics e e veve otignude ancje une sô universitât.
Muart Tito, la costruzion istituzionâl de Republiche Federative Jugoslave e varès podût sorevivi, o almancul implodi cence lis tragjediis che o vin scugnût viodi dopo, dome fasint cressi il nivel di autonomie di ogni realtât che le componeve. Invezit Slobodan Milosevic al à fat propit il contrari, scliçant pardabon ogni forme di identitât che e fos diferente di chê serbe. No a câs a Prizren a considerin l’inizi de lôr fin il 1989, ven a stâi l’an che al fo proibît l’ûs uficiâl de lenghe albanese che sot di Tito e veve un status paritari a chê serbe-cravuate. Gjavâ a un popul la sô lenghe: chel al è l’inizi de balcanizazion. ❚
Walter Tomada
fur_Latn fur_Latn fur_Latn fur_Latn fur_Latn fur_Latn glg_Latn